Sta dadu multas de 10 mil scudu e sta tomadu carta de konduson na condutores ki ta ultrapasa 50 quilómetro por hora, na kel via ki ta da acesso a aeroporto Nelson Mandela na Praia.
Autoridades xplika ma kel strada li ta faze parte de um localidade e, por isso, ma velocidade máximu ka pode passa 50km/h. Condutores ka sta acredita nes xplikason e es sta reclama.
Pa prevenson es dia agentes de polícia de trânsito sta kontrola ku radar kel strada ki ta da acesso a aeroporto Nelson Mandela, na Praia.
So ki sta um polemika entre condutores ki ta uza kel strada kontra Direcção Geral de Viação e Serviços Rodoviários (DGVSR), problema ki sta è: si kel strada ki ta bai pa aeroporto de Praia, undi ka ten edifícios nem circulason de pessoas, si la é um localidade ou nau?
João de Pina, ki è responsável de DGVSR, fla ma sim, ma kel zona “é sim um localidade” e ma dja ten mas ou menus três mes ki condutores sta fladu pa es konduzi na um velocidade ki ka ta ultrapassa 50km/h na kel strada.
“konfuson é ki strada é kumpridu, de bom qualidade, e ku 2 vias de trânsito na kada sentido, e kela ta poi condutores esagera limite de velocidade, keli è um risku pa segurança rodoviáriu”.
João de Pina, també afirma ma “è ka entende es reclamason de condutores”, pamodi lei (código de strada) ta existe e tem de ser cumpridu, ou seja, “pa circuladu ku velocidade moderadu e pa respeitadu limite de 50km/h dentu de localidades”.
Alguns condutores ki multadu dja manda um carta pa DGVSR, na exigi um xplikason sobre es assuntu. Um di pessoas ki multadu fla “ es strada ka sta sinalizadu sobre kual ki è limite de velocidade, ka teni passadeira e nada ka sta indika ma es strada sta na um localidade”.
André Semedo, ki multado ku 10 mil scudo e ki tomadu si carta de konduson fla na jornal A NAÇÃO ma è ka sta intende es situason e ma el komu cidadon, è ta exige esclarecimento sobre keli. “ es ten ki explika es conceito ki es sta fla ma la è um localidade, pamodi pa mi, localidade tem haver ku kau ki ten casas ku populason. Si strada ka sta sinalizadu e ka tem circulason de pessoas, n ka entendi pamodi ki es ta da multa na kenha ki sta ultrapassa 50km/h. Tudu condutores sta revoltadu ku isso. Nha advogado dja faze carta na reclama e nu sta spera pa nu dadu xplikason”.
Mário Cordeiro ki è instrutor num scola de konduson na Praia, xplica ma código de strada ta prevê realmente um máximo de 50km/h, hora ki ta konduzidu dentu de localidades, mas è fla “ n ka ta koncorda ma strada de aeroporto debi konsideradu ma è um localidade”.
“Dentu localidades ka è necessário ten sinal de trânsito sobre limite de velocidade, pamodi regra ta fla 50km/h, mas na kazu di strada de aeroporto, tem ki ten sinalizason pamodi ka ten casas nem pessoas na circula la pertu, é apenas kel via principal”, si ki es instrutor xplika.
A Naçao
kea_Latn kea_Latn kea_Latn kea_Latn kea_Latn por_Latn por_Latn kea_Latn kea_Latn por_Latn kea_Latn lij_Latn